El cinema Tívoli acaba novembre amb l’humor romàntic de “No culpes al Karma de lo que te pasa por gilipollas”
2025-07-24

El Cinema Tívoli de Burjassot posarà el punt i final a la programació cinematogràfica de novembre amb una comèdia romàntica, recentment estrenada en moltes sales de l’àmbit nacional. Es tracta de la pel·lícula de Maria Ripoll, “No culpes al Karma de lo que te pasa por gilipollas”, que aterrarà en la pantalla del Tívoli el diumenge 20 de novembre, en les sessions de les 17 h i de les 19:30 h i també el divendres 25 de novembre, en les sessions de les 19 h i les 22:30 h. Aquests dos dies de projecció, disposats en dos caps de setmana contigus, es deu al fet de no interferir en la resta de programació cultural que el Tívoli albergarà durant aqueixos dos caps de setmana.

Basada en la novel·la de l’autora espanyola Laura Norton amb el mateix títol, “No culpes al Karma de lo que te pasa por gilipollas” (Espasa), aquesta comèdia romàntica i desenfadada està protagonitzada per Verónica Echegui, qui dóna vida a Sara. La jove té un treball artísticament peculiar: és plomista i Sara lluita per tirar endavant amb el seu ofici. Però la seua vida ordenada es converteix en caos quan, en la mateixa setmana, desembarquen en el seu pis el seu pare, deprimit i recentment separat, el seu nuvi, qui arriba amb un amic, i la seua germana menor i el seu promés, de qui ella hi havia estat enamorada en l’institut.

Les entrades, que té un preu únic de 4 euros, poden adquirir-se des d’una hora abans de l’inici de cada projecció en la taquilla del Centre Cultural Tívoli.